WR กู้ยืมเงิน PF จำนวน 260 ลบ.ใช้เป็นทุนหมุนเวียน-พัฒนาศูนย์การค้า
WR กู้ยืมเงิน PF จำนวน 260 ลบ.ใช้เป็นทุนหมุนเวียน-พัฒนาศูนย์การค้า อนึ่ง PF เป็นผู้ถือหุ้นรายใหญ่ของบริษัท โดยถือหุ้นจำนวน 1,182,620,236 หุ้น คิดเป็นสัดส่วน 93.30% ของทุนชำระแล้ว
6 ส.ค. 2558

นายชายนิด อรรถญาณสกุล รักษาการประธานเจ้าหน้าที่บริหาร บริษัท วีรีเทล จำกัด (มหาชน) หรือ WRเปิดเผยว่า ที่ประชุมคณะกรรมการมีมติให้บริษัททำการกู้ยืมเงินจำนวน 260 ล้านบาทจาก บริษัท พร็อพเพอร์ตี้ เพอร์เฟค จำกัด (มหาชน) หรือ PF เพื่อนำมาใช้เป็นเงินทุนหมุนเวียน และใช้ในการดำเนินกิจการของบริษัทและบริษัทย่อยในส่วนที่เกี่ยวข้องกับการพัฒนาศูนย์การค้าเพิ่มเติม
สำหรับวงเงินกู้ยืม 260 ล้านบาท ระยะเวลากู้ยืม 1 ปี อัตราดอกเบี้ยกู้ยืมเป็นอัตราดอกเบี้ยเงินให้กู้ยืมของ PF แก่บริษัทในเครือ โดยมีอัตราดอกเบี้ยปัจจุบันเท่ากับ 5.628% ต่อปี จะทำให้บริษัทต้องชำระดอกเบี้ยให้แก่ PF จำนวน 14,632.800 บาท
เนื่องจากในอนาคตอัตราดอกเบี้ยดังกล่าวอาจมีการปรับเพิ่มขึ้นหรือลดลง ดังนั้น การคำนวณขนาดรายการจึงอ้างอิงจากอัตราดอกเบี้ยสูงสุดในช่วง 3 ปีย้อนหลัง(55-57) ซึ่งเท่ากับ 7.375% ต่อปี ซึ่งสามารถคำนวณดอกเบี้ยจ่ายได้เท่ากับ 19,175,000 บาท
ทั้งนี้ การชำระดอกเบี้ยเมื่อครบกำหนดระยะเวลากู้ยืม
อนึ่ง PF เป็นผู้ถือหุ้นรายใหญ่ของบริษัท โดยถือหุ้นจำนวน 1,182,620,236 หุ้น คิดเป็นสัดส่วน 93.30% ของทุนชำระแล้ว